Abbażi ta’ deċiżjoni unanima mill-koordinaturi u wara li jinnotifikaw lill-Kummissjoni, il-koordinaturi jistgħu japplikaw dan il-paragrafu għas-slots kollha miżmuma fl-ajruporti kkoordinati tal-Unjoni meta maġġoranza tal-Istati Membri li tirrappreżenta l-maġġoranza tal-popolazzjoni tal-Unjoni tapplika r-restrizzjonijiet imsemmija fl-ewwel subparagrafu għal parti sostanzjali tal-istaġun ta’ skedar, u b’hekk tirrendi t-traffiku tal-ajru fl-Unjoni fil-biċċa l-kbira mhux vijabbli jew twassal għal ambjent inekwu.

4b. Il-paragrafi 4 u 4a ma għandhomx japplikaw għat-trasportaturi tal-ajru li l-operazzjonijiet tagħhom jixxekklu b’miżuri restrittivi adottati skont l-Artikolu 215 tat-Trattat dwar il-Funzjonament tal-Unjoni Ewropea, inkluż dawk fis-seħħ fi [date of entry into force of this Regulation] u għat-trasportaturi tal-ajru soġġetti għal projbizzjoni fuq l-operat fl-Unjoni li huma elenkati fl-Annessi A jew B tar-Regolament tal-Kummissjoni (KE) Nru 474/2006*.

4c. Il-koordinaturi għandhom jiskambjaw regolarment l-aqwa prattiki dwar l-implimentazzjoni tal-paragrafi 4 u 4a biex jiżguraw applikazzjoni koerenti u konsistenti madwar l-Unjoni.

Il-koordinaturi għandhom jippubblikaw u jaġġornaw regolarment il-lista tad-destinazzjonijiet li għalihom japplikaw il-paragrafi 4 u 4a.

___________________

*Ir-Regolament tal-Kummissjoni (KE) Nru 474/2006 tat-22 ta’ Marzu 2006 li jistabbilixxi l-lista Komunitarja ta’ kumpaniji tal-ajru li huma soġġetti għal projbizzjoni fuq l-operat fil-Komunità skont il-Kapitolu II tar-Regolament (KE) Nru 2111/2005 tal-Parlament Ewropew u tal-Kunsill (ĠU L 84, 23.3.2006, p. 14).”;

(4) L-Artikolu 10a huwa emendat kif ġej:

(a)l-intestatura hija sostitwita b’dan li ġej:

“Artikolu 10a

Allokazzjoni tas-slots bħala rispons għall-kriżi tal-COVID-19 u l-aggressjoni militari Russa fl-Ukrajna”;

(b)il-paragrafi 1 sa 4 huma mħassra;

(c)il-paragrafu 5 huwa ssostitwit b’dan li ġej:

“5. Matul il-perjodu mid-29 ta’ Ottubru 2022 sas-26 ta’ Marzu 2024, meta d-data ppubblikata mill-Eurocontrol turi b’mod ċar li t-traffiku tal-ajru ta’ kull ġimgħa, f’kull ġimgħa minn erbgħa konsekuttivi, ikun inqas minn 80% tal-livelli tal-ġimgħat korrispondenti fl-2019, minħabba l-COVID-19, sitwazzjonijiet epidemjoloġiċi oħra jew bħala effett dirett tal-aggressjoni militari Russa fl-Ukrajna u li, abbażi tal-previżjonijiet tat-traffiku tal-Eurocontrol, it-tnaqqis fil-livell tat-traffiku tal-ajru meta mqabbel mal-livell fil-perjodu korrispondenti tal-2019 aktarx li se jippersisti, il-Kummissjoni għandha s-setgħa li tadotta atti delegati f’konformità mal-Artikolu 12a biex temenda l-persentaġġi stabbiliti fl-Artikolu 8(2) u fl-Artikolu 10(2) f’firxa ta’ bejn 0% u 70% għal xi perjodu ta’ skedar fil-perjodu msemmi f’dan il-paragrafu. Meta l-previżjonijiet tat-traffiku tal-ajru tal-Eurocontrol ikunu eqreb lejn il-livelli tal-2019, u l-maġġoranza tal-indikaturi jkunu juru li t-traffiku tal-ajru stabbilizza ruħu, il-Kummissjoni għandha tagħżel valur akbar stabbilit f’dik il-firxa. Għal dan il-għan, il-Kummissjoni għandha tqis l-elementi li ġejjin:

(a)data ppubblikata mill-Eurocontrol dwar il-livelli tat-traffiku u l-previżjonijiet tat-traffiku;

(b)indikaturi relatati mad-domanda għat-trasport bl-ajru tal-passiġġieri u tal-merkanzija, inkluż ix-xejriet dwar il-prenotazzjonijiet bil-quddiem, l-iskedi ppjanati tal-linji tal-ajru, id-daqs tal-flotta, l-użu tal-flotta, u l-fatturi tat-tagħbija.

(c)miżuri ta’ awtoritajiet pubbliċi relatati ma’ sitwazzjoni epidemjoloġika li tikkawża effett sinifikattiv fuq il-livelli tat-traffiku tal-ajru minn u lejn l-ajruporti tal-Unjoni, riprogrammar sfurzat tar-rotot minħabba għeluq tal-ispazju tal-ajru, jew projbizzjoni fuq it-trasportaturi tal-ajru tal-Unjoni milli jidħlu fi spazju tal-ajru ta’ pajjiż terz filwaqt li jitqies il-parir tal-Aġenzija tas-Sikurezza tal-Avjazzjoni tal-Unjoni Ewropea fil-Bullettin ta’ Informazzjoni tagħha dwar iż-Żona ta’ Kunflitt;

(d)data miċ-Ċentru Ewropew għall-Kontroll tal-Mard u mill-Organizzazzjoni Dinjija tas-Saħħa dwar il-COVID-19 jew dwar sitwazzjonijiet epidemjoloġiċi oħra mill-aktar kontaġġużi u li aktarx iwasslu għal tnaqqis serju fir-ritmu tal-ivvjaġġar bl-ajru.”;